B. Bačík, poslanec: (2008-03-26):
Pani poslankyňa Gibalová, no tak, bohužiaľ, je mi ľúto, že ste nepochopili cieľ tejto našej novely, pretože v tej osobitnej časti je jasné povedané, čoho sa táto novela dotýka, a dotýka sa jednoznačne troch základných vecí. Tá prvá vec je odstránenie diskriminačného charakteru tých osôb, respektíve tých záhradkárov, ktorí boli zriadení Slovenským zväzom chovateľov. Druhý závažný aspekt je ten, že táto novela sleduje urýchlenie konania, to, čo ste tu nejakým spôsobom nepostrehli. To znamená, že ona urýchľuje spôsob konania v tom, že odvolacím orgánom budú krajské pozemkové úrady. To znamená, že o tých prieťahoch, ktoré ste tu teraz spomínali, a vôbec administratívne úkony, ktoré boli nejakým spôsobom zdržané, či už išlo zo strany vlastníkov pôdy, alebo pracovníkov pozemkových úradov, tak tie boli hlavne spôsobené na súdoch. To znamená, že každé rozhodnutie bolo napadnuté aj súdom a tam boli tie obsiahle obštrukcie, pretože súdy sú nezávislé organizácie a tie nemusia konať tak ako orgány miestnej štátnej správy, že musia rozhodnúť do 31 dní, tak ako im to ukladá zákon o správnom konaní, ale na súdoch boli tieto odvolania a tieto podnety niekoľko rokov. Takže to je odpoveď na vašu otázku, čo sleduje ten cieľ a, bohužiaľ, s poľutovaním, tak ako ste tuná uvádzali počas svojho vystúpenia. Samozrejme, ja sa prikloním ku kolegovi Lebockému, že oceňujem to, že ste tu robili taký štatistický prehľad, takú chronológiu toho, akým spôsobom sa tie vysporiadania od nadobudnutia účinnosti zákona až po nález Ústavného súdu diali a tá krivka mala raz tendenciu stúpajúcu, raz klesajúcu. No ale vy ste nepochopili tú prekluzívnu lehotu, to znamená, že tam do 31. 12. 2008 je možné podať návrh na konanie, pretože vám to aj vysvetlím. Zákon platí takmer desať rokov. To znamená, že tí záhradkári, ktorí tak chceli a mohli, tak už vykonali. A tento termín umožňuje tým, ktorí tak ešte nemohli vykonať alebo nechceli vykonať, alebo ich viedli k tomu nejaké iné dôvody, tak môžu urobiť do konca roka 2008. To znamená, že týmto pádom sa ukončí proces podania konaní a následne sa môže postupovať už len vysporiadanie tých náležitostí, ktoré súviseli do tohto obdobia. Pán poslanec Miklós, ja, samozrejme, verím, že ste v dobrej viere chceli svoj pozmeňujúci návrh nejakým spôsobom tu odprezentovať, ale, bohužiaľ, my spolu ako navrhovatelia nemôžeme pristúpiť k vášmu poslaneckému návrhu z toho dôvodu, že je, bohužiaľ, len jednostranný a vracia tento zákon do roku 1997, to znamená, že je to retroaktivita a s tou nemôžeme súhlasiť. Na záver, ak dovolíte, by som len spomenul to, že ja osobne si myslím, že ten zákon, ktorý bol prijatý v roku 1997, bol naozaj vyvážený aj z pohľadu užívateľov pôdy, záhradkárov, aj vlastníkov pôdy, a to tým, že vlastníkom pôdy prideľoval, respektíve garantoval náhradnú pôdu, pokiaľ nesúhlasili s cenou a užívateľom pôdy záhradkárov za primeranú regulovanú cenu zohľadnil ich poctivú prácu, ktorú po dve generácie vykonali na týchto menej bonitných neúrodných často smetiskách a riadených skládkach a vybudovali tam záhradky, ktoré majú dnes podobu, akú majú. Najväčším problémom, ktorý sa teraz vyskytol aj počas tohto rokovania, je ten, že sa nebralo do úvahy to, čo spomenul kolega Lebocký, a to v tom, že dnešné záhradkové  osady už majú vybudované aj spoločné inžinierske siete, cestné komunikácie, ktoré sú majetkom záhradkárskej organizácie. To znamená, že toto opätovne sťažuje proces vyporiadania v ten prospech tých vlastníkov, ako iste pán Miklós tuná naznačoval. No, ak dovolíte, aby som už ukončil diskusiu k tomuto zákonu, ja použijem na záver len slová profesora Hričovského, že záhradkárčenie je najušľachtilejšou činnosťou človeka, nakoľko vytvára väzby medzi človekom a prírodou a učí rodinných príslušníkov k láske k zemi, večnej živiteľke. Ďakujem pekne.